Document ID: 32003D0636

Komisijas Lēmums
(2003. gada 2. septembris),
ar ko principā atzīst, ka sīkai izskatīšanai iesniegtā dokumentācija ir pilnīga, ņemot vērā kālija fosfīta, acehinosila un ciflufenamīda iespējamo iekļaušanu I pielikumā Padomes Direktīvai par augu aizsardzības līdzekļu laišanu tirgū
(izziņots ar dokumenta numuru C(2003) 3128)
(Dokuments attiecas uz EEZ)
(2003/636/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2003/79/EK [2], un jo īpaši tās 6. panta 3. punktu,
tā kā:
(1) Direktīvā 91/414/EEK paredzēts pilnveidot to Kopienas aktīvo vielu sarakstu, kuras atļauts iekļaut augu aizsardzības līdzekļu sastāvā.
(2) Dokumentāciju par aktīvo vielu kālija fosfītu 2002. gada 22. augustā Francijas iestādēm iesniedza Luxembourg Industries (Pamol) Ltd ar pieteikumu panākt tās iekļaušanu Direktīvas 91/414/EEK I pielikumā. Par aktīvo vielu acehinosilu 2003. gada 17. martā Nīderlandes iestādēm dokumentāciju iesniedza Agro-Kanesho Co. Ltd ar pieteikumu panākt tās iekļaušanu Direktīvas 91/414/EEK I pielikumā. Par aktīvo vielu ciflufenamīdu 2003. gada 14. janvārī Apvienotās Karalistes iestādēm dokumentāciju iesniedza Nippon Soda Company Limited ar pieteikumu panākt tās iekļaušanu Direktīvas 91/414/EEK I pielikumā.
(3) Francijas, Nīderlandes un Apvienotās Karalistes iestādes norādījušas Komisijai, ka, provizoriski pārbaudot dokumentāciju, kas attiecas uz minētajām aktīvajām vielām, konstatēts, ka tā atbilst Direktīvas 91/414/EEK II pielikuma prasībām par datiem un informāciju. Konstatēts, ka iesniegtā dokumentācija atbilst arī Direktīvas 91/414/EEK III pielikuma prasībām par datiem un informāciju attiecībā uz vienu augu aizsardzības līdzekli, kas satur attiecīgo aktīvo vielu. Saskaņā ar Direktīvas 91/414/EEK 6. panta 2. punktu attiecīgie iesniedzēji pēc tam dokumentāciju nosūtīja Komisijai un citām dalībvalstīm un par to informēja Pastāvīgo pārtikas aprites un dzīvnieku veselības komiteju.
(4) Ar šo lēmumu Kopienas līmenī oficiāli jāapstiprina, ka dokumentāciju principā uzskata par atbilstīgu Direktīvas 91/414/EEK II pielikuma datu un informācijas prasībām, un attiecībā uz vismaz vienu augu aizsardzības līdzekli, kas satur aktīvo vielu, - Direktīvas 91/414/EK III pielikuma prasībām.
(5) Šis lēmums neierobežo Komisijas tiesības prasīt, lai pieteikuma iesniedzējs iesniegtu izraudzītajai ziņotājai dalībvalstij papildu datus vai informāciju, kas vajadzīga, lai noskaidrotu dažus dokumentācijas jautājumus par konkrēto vielu.
(6) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Tā dokumentācija par šā lēmuma pielikumā norādītajām aktīvajām vielām, kura iesniegta Komisijai un dalībvalstīm, lai panāktu to iekļaušanu Direktīvas 91/414/EEK I pielikumā, principā atbilst Direktīvas 91/414/EEK II pielikuma prasībām attiecībā uz datiem un informāciju.
Dokumentācija atbilst arī tām prasībām attiecībā uz datiem un informāciju, kas noteiktas Direktīvas 91/414/EEK III pielikumā saistībā ar vienu augu aizsardzības līdzekli, kurš satur aktīvo vielu, ņemot vērā ieteiktos izmantošanas veidus.
2. pants
Cik iespējams drīz un ne vēlāk kā 2004. gada 4. septembrī ziņotājas dalībvalstis sīki izskata attiecīgo dokumentāciju un ziņo Komisijai par izskatīšanas rezultātiem kopā ar ieteikumiem par attiecīgās aktīvās vielas iekļaušanu vai neiekļaušanu Direktīvas 91/414/EEK I pielikumā un ar to saistītajiem nosacījumiem.
3. pants
Šis lēmums ir adresēts dalībvalstīm.
Briselē, 2003. gada 2. septembrī

Labels: 0
3